Predkladacia správa

V súlade s § 30 zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov vyplynula pre Ministerstvo vnútra Slovenskej republiky úloha spracovať návrh na rozdelenie finančných prostriedkov prijatých od poisťovní vykonávajúcich povinné zmluvné poistenie zodpovednosti za škodu spôsobenú prevádzkou motorového vozidla odvodom 8 % z poistného zinkasovaného z uvedeného druhu poistenia v predchádzajúcom roku. Rozdelenie takto prijatých  prostriedkov je v kompetencii vlády Slovenskej republiky s termínom do 30. júna príslušného roka. V súlade s týmto splnomocnením Ministerstvo vnútra Slovenskej republiky vypracovalo „Návrh na rozdelenie časti finančných prostriedkov hasičským jednotkám, poskytovateľom záchrannej zdravotnej služby, Ministerstvu vnútra SR a Ministerstvu zdravotníctva SR v roku 2006 v zmysle § 30 zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov“. 

	Podľa oznámenia Národnej banky Slovenska v roku 2005 vykonávalo povinné zmluvné poistenie zodpovednosti za škodu  spôsobenú prevádzkou motorového vozidla osem poisťovní, ktoré na osobitný účet  Ministerstva vnútra Slovenskej republiky odviedli sumu 776 008 629,56 Sk. 

Predmetný materiál obsahuje návrh na rozdelenie prijatých finančných prostriedkov  s uvedením vecných zámerov ich použitia. Materiál obsahuje tiež informácie o použití takto prijatých finančných prostriedkov v predchádzajúcich troch rokoch, v ktorých boli finančné prostriedky podľa § 30 zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov prideľované hasičským jednotkám, zložkám rýchlej zdravotnej služby a Ministerstvu zdravotníctva Slovenskej republiky.   

	Návrh na rozdelenie prijatých finančných prostriedkov bol prerokovaný na pracovnom rokovaní na Ministerstve vnútra Slovenskej republiky dňa 28. apríla 2006 za prítomnosti zástupcov Ministerstva zdravotníctva Slovenskej republiky a Ministerstva vnútra Slovenskej republiky. Na rokovaní nedošlo k dohode o pridelení finančných prostriedkov pre Ministerstvo zdravotníctva Slovenskej republiky a z tohto dôvodu bolo zvolané ďalšie pracovné rokovanie, ktoré sa uskutočnilo dňa 3. mája 2005 na Prezídiu Hasičského a záchranného zboru Ministerstva vnútra Slovenskej republiky. Na uvedenom rokovaní došlo k dohode o pridelení finančných prostriedkov pre Ministerstvo zdravotníctva Slovenskej republiky v sume 113 000 000 Sk. Zároveň bolo dohodnuté, že Ministerstvo zdravotníctva Slovenskej republiky prevedie sumu 68 000 000 Sk na účet darov a grantov Úradu civilnej ochrany Ministerstva vnútra Slovenskej republiky na spolufinancovanie systému podpory riadenia a spracovania informácií a inštaláciu dispečerských pracovísk a terminálov pre koordinačné strediská integrovaného záchranného systému.

Predkladaný materiál nemá dopad na štátny rozpočet,  na rozpočty miest a obcí a ani na rozpočty vyšších územných celkov.